Il-President tal-Brażil Jair Bolsonaro jista' jispiċċa mressaq quddiem il-Qorti Internazzjonali Kriminali (ICC) fl-Aja wara li ġie akkużat li wettaq reati kontra l-umanità minħabba l-qerda tal-foresti fl-Amażonja. L-ICC qed tiġi mħeġġa tinvestiga lil Bolsonaro minn mexxejja indiġeni fil-Brażil kif ukoll minn gruppi li jaħdmu favur id-drittijiet tal-bniedem, bis-saħħa ta' talba mressqa mill-avukat William Bourdon. Qegħdin jinsistu li t-tnawwir tal-ħarsien ambjentali kif ukoll il-ksur tad-drittijiet tan-nies indiġeni qed iwasslu għal ekoċidju. Il-prosekutriċi ewlieni tal-ICC, Fatou Bensouda, għandha tiddeċiedi jekk hemmx lok li Bolsonaro jiġi investigat. Bourdon qed jinsisti li dan għandu jsir mill-aktar fis possibli, għax l-Amażonja ma tistax tistenna aktar. Minn meta Bolsonaro sar President fl-2019, il-qerda tal-foresta fl-Amażonja qed tiżdied bil-ferm, u żdiedu wkoll l-invażjonijiet ta' art indiġena. Fl-istess ħin, il-Gvern Brażiljan naqqas l-infurzar. L-ICC kienet twaqqfet fl-2002 biex tinvestiga ġenoċidju u reati tal-gwerra, iżda fl-2016 wessgħet l-iskop tagħha, u b'hekk issa tista' tinvetiga wkoll reati sinifikanti ta' skop ambjentali jew kulturali. Xjenzati qed iwissu li jekk tkompli l-qerda tal-Amażonja, jista' jintlaħaq punt fejn il-foresta tinqered għall-kollox u ssir savanna. Dan it-tibdil jista' jkollu konsegwenzi fuq livell globali: il-foresta għandha rwol importanti biex tikkontrolla l-klima dinjija.